b'\n_START_ARTICLE_\nMazurka Dombrowskega\n_START_PARAGRAPH_\nMazurka Dombrowskega (poljsko Mazurek D\xc4\x85browskiego) je poljska domoljubna pesem, od leta 1927 uradna dr\xc5\xbeavna himna republike Poljske.\n_START_SECTION_\nZgodovina\n_START_PARAGRAPH_\nBesedilo mazurke Dombrowskega (s prvotnim imenom Pesem poljskih legij v Italiji, poljsko Pie\xc5\x9b\xc5\x84 Legion\xc3\xb3w Polskich we W\xc5\x82oszech) je julija 1797 v italijanskem mestecu Reggio Emilia napisal poljski pisec in politik J\xc3\xb3zef Wybicki; avtor melodije, ki se opira na ljudsko mazurko, je neznan. Od samega za\xc4\x8detka so jo navdu\xc5\xa1eno sprejele legije generala Dombrowskega, pozneje pa so jo prepevali tudi med novembrsko (1830) in januarsko vstajo (1863). Priljubljena je bila med Poljaki med veliko migracijo, v \xc4\x8dasu revolucije 1905, ter med prvo in drugo svetovno vojno. Prevedena je v 17 jezikov, med drugim v nem\xc5\xa1\xc4\x8dino, angle\xc5\xa1\xc4\x8dino, franco\xc5\xa1\xc4\x8dino, ru\xc5\xa1\xc4\x8dino, italijan\xc5\xa1\xc4\x8dino, hrva\xc5\xa1\xc4\x8dino, makedon\xc5\xa1\xc4\x8dino, srb\xc5\xa1\xc4\x8dino, slova\xc5\xa1\xc4\x8dino in samogitij\xc5\xa1\xc4\x8dino._NEWLINE_V Pomladi narodov leta 1848 so mazurko Dombrowskega prepevali na ulicah Dunaja, Berlina in Prage. Bila je tudi vzor pesmi, ki jo je napisal Samuel Toma\xc5\xa1ik na domala identi\xc4\x8dno melodijo, ki je postala vseslovanska himna, po 2. svetovni vojni pa sprejeta tudi kot dr\xc5\xbeavna himna SFRJ.'